"Jah, esitasin täna pärast Merili Nikkolo vallandamisteadet oma lahkumisavalduse," kinnitas Roonemaa Õhtulehe toimetusele tulnud vihjet.

Tema sõnul mõistis Pärnu Postimehe endine peatoimetaja, mis oli ajakirjandus ning kuidas seda teha. "Ei ole alust arvata, et pärast Nikkolo vallandamist läheb ettevõttes midagi paremaks. Tema lahkumine on hoop toimetuse jaoks ja peaksime iseennast taaskord rohkem tõestama," ütles Roonemaa.

Juba aastaid on levinud sahinad, et maailmavaatelised põrkumised on nii mõnegi meediatöötaja Postimehest minema peletanud ning juhtkond, kas omanik Margus Linnamäe mõjutusel või mitte, on sekkunud toimetuse töösse (loe lähemalt SIIT). Roonemaa andis mõista, et Nikkolo kaitses toimetust ning ajakirjanike tööd. "Kui ka juhtkonna poolt üritati minu toimetust mõjutada, siis need lõppesid alati Merili juures," tõdes Roonemaa.

Postimees Grupi juhatuse esimees: erimeelsused seisnesid konkreetsetes detailides, kuidas asju ellu viia

Postimees Grupi juhatuse esimees Andrus Raudsalu ütles Delfile, et ei soovi konkurentidele täpsemalt oma äristrateegiat kommenteerida.

„Suurtes sihtides võib-olla ei olnudki erimeelsusi, vaid erimeelsused seisnesid konkreetsetes detailides, kuidas asju ellu viia. See oli meie ühine otsus, et kui me päris ühtemoodi asju ei näe, siis me lähme lahku,” sõnas Raudsalu.